﻿ VIAŢĂ ŞTIINŢIFICĂ 100 DE ANI DE LA NAŞTEREA PROFESORULUI VASILE V. CARAMELEA⎢ CORNEL CONSTANTINESCU Vasile V. Caramelea s-a născut la 18 februarie 1915, în localitatea Berevoieşti, judeţul Muscel şi a murit la 31 iulie 1994, la Bucureşti. După absolvirea şcolii primare din Berevoieşti şi a liceului Dinicu Golescu, din Câmpulung Muscel, studiază la Universitatea din Bucureşti (Facultatea de Litere şi Filozofie). Se specializează, sub îndrumarea profesorului Dimitrie Gusti, în sociologie. Îşi ia licenţa (1939) şi doctoratul în sociologie (1947). Este membru al Şcolii Sociologice de la Bucureşti şi al Institutului Social Român; participă la cercetările efectuate în cadrul campaniilor monografice sociologice. Din 1964 este şeful secţiei de Antropologie Socială şi Culturală a Centrului de Cercetări Antropologice al Academiei Române, iar din 1972 titularul cursului de antropologie socială şi culturală la Facultatea de Filozofie, secţia de filozofie şi sociologie. Este redactor- şef adjunct al revistelor Studii şi Cercetări de Antropologie şi Annuaire Roumain d’Anthropologie, membru al Comisiei de Antropologie şi Etnologie al Academiei şi al Comisiei Naţionale de Demografie. Contribuţiile lui V. V. Caramelea în domeniul sociologiei şi antropologiei sociale şi culturale sunt recunoscute şi preţuite de marii sociologi şi antropologi contemporani: Claude Levi Strauss, Margaret Mead, Sol Tax, Robert Gessain, Eugen P. Banks. Membru al societăţilor Southwestern Anthropology şi Current Anthropology (SUA), colaborator la programul UNESCO – Human Adoptation 2 – Romania. Premiul Victor Babeş al Academiei Române. În activitatea de creaţie ştiinţifică a lui V. Caramelea se disting două etape: prima (1934–1948), în care se produce afirmarea şi consacrarea sa ca sociolog; a doua, când se afirmă ca iniţiator al antropologiei sociale şi culturale. În prima, realizează o cercetare monografică intensivă a obştei moşnenilor din satul Berevoieşti (1934–1947). Rezultatele cercetării sunt expuse în lucrarea Satul Berevoieşti. Obştea moşnenilor, al cărei prim volum este publicat în 1946. Volumul al doilea are ca obiect cercetarea monografică propriu-zisă a satului Berevoieşti, care se constituie şi în teza sa de doctorat (susţinută în 1947). Fragmente din teză sunt preluate de către Henri H. Sthal în cursul tipărit de Sociologia satului devălmaş, sau au fost publicate de către autor în actele Adresa de contact a autorului: Cornel Constantinescu, Universitatea de Stat din Piteşti, str. Gheorghe Doja, nr. 41, Piteşti, Argeş, România, e-mail: mmc77ag@yahoo.com. CALITATEA VIEŢII, XXVI, nr. 4, 2015, p. 399–402 4CORNEL00 CONSTANTINESCU 2 congreselor internaţionale de ştiinţe antropologice şi etnologice de la Paris (1960) şi Moscova (1964). Dimitrie Gusti apreciază teza de doctorat a lui V. V. Caramelea drept o monografie istorică ..., un studiu foarte documentat şi complet original despre evoluţia organizării sociale a unui sat în răstimp de patru secole, 1532– 1947, reconstituind şi analizând, cu multă pricepere, fazele de dezvoltare până la structura economică, juridică şi socială de azi. Participă la prima campanie sociologică regională iniţiată de Şcoala Sociologică de la Bucureşti (1939, Ţara Oltului, sub conducerea lui Traian Herseni). În cadrul campaniei se ocupă de elaborarea unei tipologii a composesoratelor Ţării Oltului. Din anul 1957 datează începuturile activităţii în cadrul Centrului de Cercetări Antropologice al Academiei, marcate de participarea la cercetări care au drept finalitate elaborarea monografiilor unor sate arhaice din Haţeg. Anul 1960 marchează începutul celei de-a doua etape din activitatea sa ştiinţifică, dominată de eforturile de a impune şi de a consacra în România antropologia . Devine titular al postului de specialist în ştiinţe sociale al socială şi culturală Centrului de Cercetări Antropologice. În august 1964 este înfiinţată secţia de Antropologie Socială şi Culturală în cadrul Centrului de Cercetări Antropologice. Este actul recunoaşterii oficiale a antropologiei sociale şi culturale ca disciplină ştiinţifică în România. În deceniile care urmează, antropologia socială şi culturală românească îşi precizează, prin contribuţia decisivă a lui V.V. Caramelea, cadrul teoretic şi metodologic. Pentru experimentarea metodelor şi tehnicilor şi verificarea ipotezelor sunt prezentate peste 80 de studii şi articole publicate în reviste de specialitate. Anul 1972 consacră definitiv antropologia socială şi culturală în România prin inaugurarea primului curs de antropologie socială şi culturală. La Faculatea de Filozofie a Universităţii din Bucureşti, timp de peste un deceniu, V.V. Caramelea este titularul cursului. Totodată organizează şi îndrumă 14 campanii de cercetare a studenţilor în staţiile-pilot. Obiectivul publicistic principal al antropologiei sociale şi culturale româneşti a fost (începând cu anul 1972) elaborarea Atlasului axiologic al culturii poporului român pe baza cercetărilor orientărilor de valoare. Într-o primă etapă, investigarea orientărilor de valoare se realizează de către V.V. Caramelea în colaborare cu prof. Eugene P. Banka (SUA), în judeţul Argeş. În cea de-a doua etapă cercetările se extind la nivelul întregii ţări – în 34 de staţii-pilot (17 urbane şi 17 rurale) şi se realizează echipe complexe de studenţi, doctoranzi, cercetători români şi străini (SUA, Norvegia, Argentina, Ecuator, Republica Sud-Africană, Guineea Bissau). Cercetarea cuprinde, alături de orientările de valoare, valorile focale şi valorile concrete. Pe măsura derulării cercetărilor, rezultatele sunt prezentate în cadrul unor manifestări ştiinţifice naţionale (Universitatea din Bucureşti, Comisia de Antropologie şi Etnologie a Academiei, Centrul de Cercetări Sociologice din Bucureşti) şi internaţionale (Congresul de Sociologie de la Torun, Congresul de Istorie a Ştiinţei – Bucureşti, 1981, Adunarea Generală a Antropologilor, SUA) precum şi în teze de licenţă şi doctorat, în studii şi articole. Este realizat şi un film antropologic – Pagini pentru un Atlas – de către Studioul Alexandru Sahia din 3 100 DE ANI DE LA NAŞTEREA PROFESORULUI VASILE V. CARAMELEA 401 Bucureşti, care redă momentele semnificative ale desfăşurării cercetării şi analizei rezultatelor în staţiile-pilot din Argeş. V.V. Caramelea este, vreme de trei decenii, inspiratorul şi organizatorul cercetării antropologice sociale şi culturale în România, creatorul primei şcoli naţionale de antropologie socială şi culturală. Deşi relativ nouă, antropologia socială şi culturală românească s-a impus ca o disciplină cu profil propriu exprimat, în principal, prin orientarea cercetării propriei culturi, integralitate, interdisciplinaritate, utilizarea metodei staţiilor-pilot şi celei a atlasului. Discipol al profesorului Dimitrie Gusti, V.V. Caramelea se remarcă şi ca sociolog, fiind un excelent cercetător al realităţilor sociale pe care le interpretează într-o inconfundabilă manieră personală. *** Pe 4 noiembrie a avut loc la Institutul de Antropologie „Francisc I. Rainer” al Academiei Române (director onorific acad. C. Bălăceanu Stolnici), în organizarea Asociaţiei Române de Sociologie, Academia Română şi Universităţii din Piteşti – Simpozionul Naţional „100 de ani de la naşterea profesorului Vasile V. Caramelea”. Din partea gazdelor au vorbit dr. Cristiana Glavce – directorul Institutului de Antropologie, unde profesorul şi-a desfăşurat cea mai mare parte a activităţii sale ştiinţifice. Intervenţia sa a fost completată de cea a prof. univ. dr. Alexandru Ispas – secretar ştiinţific al Institutului. A urmat o prezentare amplă a operei profesorului Vasile V. Caramelea, efectuată de cel mai apropiat colaborator al său – urmaşul şi continuatorul său în antropologia socială şi culturală româneasca, prof. univ. dr. Gheorghiţă Geană. Acesta a insistat asupra meritelor profesorului în plan intern, dar şi pe recunoaşterea sa internaţională. Expunerea a fost ilustratată cu imagini din practicile studenţeşti de la Câmpulung şi Berevoieşti, din anii '70. Din partea Asociaţiei Române de Sociologie, preşedintele său, prof. univ. dr. Cătălin Zamfir, membru corespondent al Academiei Române, directorul Institutului ii Vieţii, participant la campaniile de cercetare iniţiate de de Cercetare a Calităţ profesorul V.V. Caramelea, a scos în evidenţă, în prezentarea sa, meritele ştiinţifice ale celui evocat, dar şi calităţile sale umane. Prof. univ. dr. Elena Zamfir, participant la cercetările conduse de profesor în Câmpulung şi Berevoieşti, a subliniat în comunicarea susţinută valoarea ştiinţifică a studiilor profesorului, dar şi actualitatea acestora pentru antropologia socială şi culturală. În intervenţia sa, prof. univ. dr. Ioan Mărginean, Institutul de Cercetare a Calităţii Vieţii, a reliefat faptul că profesorul V.V. Caramelea a fost deopotrivă sociolog şi antropolog, şi aceasta se poate uşor constata atât din tematica abordată în cercetarile sale, precum şi din metodologia utilizată. Prof. univ. dr. Dan Banciu, de la Institutul de Sociologie al Academiei Române, a evocat avatarurile introducerii la Universitatea din Bucureşti a cursului de Antropologie Socială şi Culturală ţinut de profesor studenţilor de la 4CORNEL02 CONSTANTINESCU 4 specializările Filozofie şi Sociologie, de la Facultatea de Filozofie la începutul anilor ’70. Din partea instituţiei care a organizat de fapt această manifestare – Departamentul de Asistenţă Socială a Universităţii din Piteşti – au vorbit directorul său, prof. univ. dr. Maria Constantinescu, care, printre altele, a evocat ultima parte a activităţii ştiinţifice a profesorului şi legăturile sale constante cu Argeşul, precum şi subsemnatul, conf. univ. dr. Cornel Constantinescu, singurul participant care a fost studentul profesorului şi a putut să pună în lumină şi această latură a activităţii şi personalităţii celui aniversat. În finalul Simpozionului a avut loc lansarea celui de al 12-lea volum al Seriei Profiluri Sociologice, care apare la Editura Universităţii din Piteşti. Este vorba de lucrarea „V.V. Caramelea – Texte alese”, ediţie îngrijită de Gheorghiţă Geană şi Cornel Constantinescu, care repune în circulaţie unele dintre cele mai valoroase studii ale profesorului. În ansamblul său, manifestarea poate fi apreciată drept o reuşită ştiinţifică deplină. 